PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU /* SWD/2014/029 final */





PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) č. 1308/2013 a nariadenie (EÚ) č. 1306/2013, pokiaľ ide o program pomoci na poskytovanie ovocia, zeleniny, banánov a mlieka vo vzdelávacích zariadeniach 1. ÚVOD Program podpory konzumácie mlieka v školách (školský mliečny program) a program podpory konzumácie ovocia v školách majú za cieľ udržateľným spôsobom zvyšovať pomer ovocia, zeleniny a mliečnych výrobkov v strave detí v období, keď sa vytvárajú ich stravovacie návyky. Tieto programy prispievajú k dosiahnutiu cieľov SPP a sú v súlade s cieľmi v oblasti verejného zdravia pri vytváraní zdravých stravovacích návykov. Dôvody, ktoré viedli k zriadeniu týchto dvoch školských programov, sú ešte stále platné v súčasnej situácii klesajúcej konzumácie[1] ovocia, zeleniny a mliečnych výrobkov, ktorú sťažujú, okrem iného, aj moderné trendy konzumácie vysoko spracovaných potravín, ktoré majú často vysoký obsah pridaných cukrov, soli a tukov. 2. VYMEDZENIE PROBLÉMU Závery z rozličných správ[2] a skúsenosti získané po rokoch realizácie súčasných programov poukazujú na určité nedostatky a neúčinnosť ich fungovania: 1. Cieľom oboch programov je trvalo zmeniť stravovacie návyky detí prostredníctvom výchovného rozmeru týchto programov. Je tu však rozdiel medzi nastavením programov a týmto cieľom. Zatiaľ čo do programu podpory konzumácie ovocia v školách bol už od samého začiatku zapracovaný výchovný rozmer, v rámci programu podpory konzumácie mlieka v školách sa členské štáty nezaväzujú používať osobitné vzdelávacie nástroje a prepojenie medzi distribuovanými výrobkami a programom je malé. Okrem toho je potrebné zlepšiť aj systémy hodnotenia týchto programov, aby bolo možné merať ich účinnosť. 2. Programy nie sú navzájom koordinované a chýba im súdržnosť, čo by mohlo nepriaznivo ovplyvniť účinnosť tohto systému ako celku. Tento problém pramení z rozdielnych právnych a finančných rámcov, trhových rozdielov medzi príslušnými výrobkami a z rozhodnutí na úrovni členských štátov, ako tieto dva programy realizovať. 3. Fungovanie programov sa vyznačuje ďalšími nedostatkami, ktoré obmedzujú ich bezprostredný vplyv a ktoré sú buď všeobecné (napr. vysoká administratívna a organizačná záťaž), alebo špecifické pre program podpory konzumácie ovocia v školách (najmä nedostatočné čerpanie vo výške približne 30 % potenciálu programu a obrovské rozdiely v nákladoch na výrobky zahrnuté do distribúcie) alebo pre program podpory konzumácie mlieka v školách (možný účinok mŕtvej váhy, nízky pomer nákladov a prínosov). 3. SUBSIDIARITA Právo EÚ konať v tejto oblasti sa ustanovuje v článkoch 38 – 44 ZFEÚ, ktoré obsahujú ustanovenia týkajúce sa SPP. Vhodnosť opatrenia na úrovni EÚ a jeho pridanú hodnotu potvrdzuje viacero prvkov. Rámcom EÚ sa v prvom rade poskytuje financovanie potrebné na realizáciu cenných iniciatív v celej EÚ, pretože väčšina členských štátov by nebola schopná realizovať takéto iniciatívy výhradne z vlastných zdrojov. Z hodnotení navyše vyplýva, že vďaka rámcu EÚ sa zvyšuje dôveryhodnosť programov v členských štátoch, zviditeľňujú sa a zlepšuje sa ich imidž, ako aj informovanosť o týchto programoch v EÚ. Chýbajúce opatrenie EÚ a pokračovanie činností výhradne na úrovni členských štátov by viedlo k riziku diskriminácie výrobcov v krajinách, ktoré nemajú prístup k školským programom ako trhovým odbytiskám. Systém na úrovni EÚ vytvára ďalšiu pridanú hodnotu pre vnútroštátne programy, ktoré už existujú, pretože vedie k nepretržitému odovzdávaniu vedomostí, k transparentnosti a výmene skúseností medzi účastníckymi členskými štátmi. 4. CIELE Na dosiahnutie všeobecných cieľov zvýšiť konzumáciu ovocia, zeleniny a mliečnych výrobkov a prispieť k vytváraniu zdravšieho stravovania sú špecifické a operačné ciele zamerané na prispôsobenie súčasného rámca programov takto: 1. Preorientovať súčasné nastavenie na dlhodobejšie ciele s výhľadom na vybavenie oboch programov vzdelávacími nástrojmi a prispieť k opätovnému vytvoreniu vzťahu mladých občanov k potravinám a ich zdrojom, a tým zvýšiť povedomie o poľnohospodárstve a jeho výrobkoch. Tieto špecifické ciele sa premietajú do operačných cieľov zameraných na: – posilnenie a upevnenie výchovného rozmeru súčasných systémov prostredníctvom vzdelávacích nástrojov v rámci povinnej školskej dochádzky, – zvýšenie prepojenia medzi výrobkami a programom (pridaná hodnota EÚ), – vypracovanie spoločnej metodológie hodnotenia pre EÚ a členské štáty na účely hodnotenia a každoročného monitorovania. 2. Zjednotiť a konsolidovať súčasné samostatné právne a finančné rámce a zvýšiť viditeľnosť zásahov EÚ. Operačné ciele sú zamerané na: – zvýšenie súčinnosti medzi súčasnými dvomi programami a účinnosti ich riadenia, – zvýšenie viditeľnosti programov EÚ. 3. Zvýšiť účinnosť výdavkov určených na podporu konzumácie poľnohospodárskych výrobkov v školách, s operačnými cieľmi zameranými na: – zlepšenie podmienok, ktoré ovplyvňujú využitie rozpočtového potenciálu, – zjednodušenie právneho rámca a zníženie administratívnej/organizačnej záťaže. 5. MOŽNOSTI POLITIKY V rámci preverovania rozličných možností politiky boli vyradené štyri možnosti[3]. Ďalej boli analyzované tieto možnosti: 5.1. Možnosť 1: SPP 2020 (súčasný stav) Súčasný stav už integruje zmeny, ktoré priniesla reforma SPP 2020, v ktorej sa zachovávajú súčasné samostatné právne a finančné rámce, spolu so zmenami odsúhlasenými pre oba programy. Program podpory konzumácie ovocia v školách: rozpočet zvýšený na 150 miliónov EUR ročne, vyššia miera spolufinancovania zo strany EÚ (75 %, resp. 90 % pre menej rozvinuté regióny) a oprávnenosť sprievodných opatrení na spolufinancovanie zo strany EÚ. Program podpory konzumácie mlieka v školách: povinnosť pre členské štáty vypracovať národné alebo regionálne stratégie a dobrovoľné sprievodné opatrenia. Mechanizmy financovania programu podpory konzumácie mlieka v školách zostávajú v pôvodnej podobe (pomoc EÚ na výrobok vo výške 18,15 EUR na 100 kg, bez celkového stropu pre výdavky EÚ). 5.2. Možnosť 2: Úprava Táto možnosť je nastavená tak, aby sa v rámci nej preskúmalo, či by ciele bolo možné dosiahnuť prostredníctvom zachovania samostatných rámcov, financovania z prostriedkov SPP 2020 a výberu výrobkov, ale s týmito úpravami: – zavedenie povinných sprievodných opatrení aj pre program podpory konzumácie mlieka v školách, – aproximácia súčasných rámcov prostredníctvom regulačných úprav (požiadavky na spoločné stratégie, spoločné a správne opatrenia týkajúce sa kontrol atď.) a – ďalšia súčinnosť mimo SPP 2020. 5.3. Možnosť 3: Nový rámec V tejto možnosti sa predpokladá spoločný právny a finančný rámec pre školské programy SPP založený na týchto troch „pilieroch“: i) spoločné sprievodné opatrenia so zameraním vzdelávania na opätovné vytvorenie vzťahu detí k otázkam poľnohospodárstva, výživy/zdravia a životného prostredia, ktoré by mohli príležitostne zahŕňať širší výber poľnohospodárskych výrobkov v rámci tematických opatrení (musia byť schválené vnútroštátnymi zdravotníckymi orgánmi); ii) obmedzenie distribúcie len na čerstvé ovocie a zeleninu (vrátane banánov) a konzumné mlieko. Tým by sa distribúcia sústredila v rámci obmedzeného rozpočtu, zohľadnila by sa najbežnejšia súčasná prax a znížila by sa organizačná záťaž škôl, pričom to zodpovedá potrebe pomôcť zvrátiť klesajúce trendy konzumácie týchto dvoch skupín výrobkov; iii) Spoločný rámec financovania s: - obmedzeným celkovým rozpočtom EÚ (SPP 2020 neutrálny, zavedenie stropu aj pre mlieko) prideleným členským štátom v samostatných balíkoch finančných prostriedkov vyčlenených na ovocie, zeleninu a mlieko, s možným prevodom medzi nimi (uprednostnenie zásahu prostredníctvom stratégií), - obmedzením príspevku EÚ prostredníctvom podpory na jednu porciu ovocia, zeleniny a mlieka (nie prostredníctvom úrovní spolufinancovania zo strany EÚ, ako je to v súčasnosti v rámci programu podpory konzumácie ovocia v školách), zvýšením príspevku EÚ na mlieko, s cieľom znížiť účinok mŕtvej váhy a zlepšiť pomer nákladov a prínosov distribúcie. 6. POSÚDENIE VPLYVOV 6.1. Vplyvy na ekonomiku · Priamy, nepriamy a dlhodobý vplyv na dopyt V rámci možnosti 1 sa priamy a nepriamy vplyv na dopyt po výrobkoch z ovocia a zeleniny v prípade programu podpory konzumácie ovocia v školách pravdepodobne zvýši vzhľadom na vyšší rozpočet a posilnené sprievodné opatrenia. Zvýšený dopyt by mohol priniesť viac výhod miestnym výrobcom (školy ako ďalší „priestor“ pre ich výrobky), ak by výrobky pochádzali z miestnych zdrojov, a podporil by rozličné formy spolupráce s cieľom splniť požiadavky inštitucionálnych trhov. Vplyv na dopyt po mliečnych výrobkoch v rámci programu podpory konzumácie mlieka v školách bude pravdepodobne stabilný, zatiaľ čo dlhodobý vplyv závisí od členských štátov (či budú vykonávať vzdelávacie opatrenia). Národné stratégie by mohli byť vnímané ako administratívna záťaž, ktorá by pravdepodobne znižovala príťažlivosť tohto programu. Pri náraste predpokladaných cien mlieka/mliečnych výrobkov a nezmenenej úrovni dotácií EÚ bude podpora EÚ určená na náklady na tieto výrobky ďalej klesať. V rámci možnosti 2 sa očakáva, že priamy potenciál z hľadiska distribuovaných objemov bude podobný, ako pri možnosti 1, zatiaľ čo nepriamy a dlhodobý vplyv by sa mal zvýšiť vzhľadom na povinné sprievodné opatrenia v rámci programu podpory konzumácie mlieka v školách. Významné zníženie administratívnej záťaže by však mohlo byť podnetom na účasť a lepšie využitie potenciálu. Priamy vplyv na dopyt po ovocí a zelenine v rámci možnosti 3 je podobný ako pri možnosti 1, ale smerovaný skôr na čerstvé ovocie a zeleninu. Obmedzený celkový rozpočet EÚ na mlieko nebude mať vplyv na objemy distribuovaných výrobkov, tie by však mali byť vyššie v prípade konzumného mlieka (na úkor iných mliečnych výrobkov). Vyššia úroveň dotácií EÚ pravdepodobne prinesie zníženie distribuovaného množstva, ak sa nezmení výška vnútroštátnych doplnení či súkromných príspevkov. Pri zlepšení sprievodných opatrení by dlhodobé vplyvy v rámci tejto možnosti mali byť vyššie. · Konzumácia V rámci možnosti 1 sa očakáva, že priama a nepriama konzumácia ovocia a zeleniny, krátkodobá aj dlhodobá, bude v rámci programu podpory konzumácie ovocia v školách vyššia. Konzumácia mliečnych výrobkov v rámci programu podpory konzumácie mlieka v školách by mala byť stabilná. Možnosť 2 bude mať pravdepodobne väčší vplyv na konzumáciu vďaka povinným sprievodným opatreniam v prípade oboch programov, ako aj vďaka spoločnému strategickému plánovaniu. V rámci možnosti 3 sa očakáva. že bude mať väčší priamy vplyv na konzumáciu mlieka a čerstvého ovocia a zeleniny (pri ktorých sú trendy konzumácie klesajúce) a vďaka sprievodným opatreniam aj nepriamy vplyv na širšiu škálu výrobkov. · Príjmy poľnohospodárov a ceny Školské programy nemajú podstatný vplyv na príjmy poľnohospodárov a ceny s výnimkou možnosti, ktorá sa výrobcom ponúka využitím príležitostí alternatívneho trhu mimo škôl (osloviť rodičov a pod.). Orientácia na miestne výrobky zvyšuje transparentnosť o spôsobe, akým bola tvorená konečná cena (ak ide o priame zásobovanie). Možnosť 2 poskytuje väčšie možnosti pre diverzifikáciu činností a zapojenie sa do sprievodných opatrení aj v rámci programu podpory konzumácie mlieka v školách. Od možnosti 3 sa navyše očakáva, že prinesie vyrovnanejšie podmienky, pokiaľ ide o cenu distribuovaných výrobkov z ovocia a zeleniny, čo by mohli pocítiť výrobcovia pri priamom zásobovaní týmito výrobkami. · Inovácia Školské programy majú obmedzený potenciál v oblasti podpory inovácií a výskumu pri vytváraní výrobkov, obalov a pod., vhodných pre deti. · Obchodovanie s tretími krajinami Všetky možnosti sú v súlade s medzinárodnými obchodnými záväzkami EÚ, a to aj napriek tomu, že vplyv programov na obchodovanie nie je významný vzhľadom na obmedzené objemy a väčšinou miestne/regionálne zdroje výrobkov. 6.2. Sociálne vplyvy · Verejné zdravie Konzumácia ovocia, zeleniny a mliečnych výrobkov je z hľadiska verejného zdravia prospešná. Vplyv určitých mliečnych výrobkov na reguláciu telesnej hmotnosti závisí od výberu výrobkov, veľkosti porcií a ich frekvencie. Výsledkom povinných stratégií v prípade programu podpory konzumácie mlieka v školách v rámci možnosti 1 bude lepšie zacielenie programu. Možnosť 2 bude mať pravdepodobne väčší vplyv, vzhľadom na povinné sprievodné opatrenia, ktoré zahŕňajú aj vzdelávanie v oblasti výživy. Možnosť 3 bude mať väčší vplyv na verejné zdravie vďaka obmedzeniu pravidelnej distribúcie len na čerstvé ovocie, zeleninu a konzumné mlieko, zapojeniu vnútroštátnych zdravotníckych orgánov do schvaľovania výrobkov a lepšiemu zacieleniu prostredníctvom spoločných stratégií. · Sociálna a územná rovnováha Možnosťou 1 sa zabezpečuje nepretržitý vplyv školskej distribúcie na sociálnu a územnú rovnováhu (členské štáty môžu prostredníctvom svojich stratégií zamerať distribúciu a stanoviť jej priority). Vyššia úroveň spolufinancovania v rámci SPP 2020 poskytuje vyššiu podporu menej rozvinutým regiónom v rámci programu podpory konzumácie ovocia v školách (90 %). Nízka úroveň dotácií v rámci programu podpory konzumácie mlieka v školách si často vyžaduje značné finančné príspevky z verejných alebo zo súkromných zdrojov. Možnosť 2 prináša podobné vplyvy ako možnosť 1. Možnosť 3 je prínosná pre regióny/členské štáty s hospodárskymi ťažkosťami vzhľadom na zrušenie povinného spolufinancovania v prípade ovocia a zeleniny, zatiaľ čo pre väčšinu menej rozvinutých regiónov s lacnejšími výrobkami by bola výhodná paušálna sadzba na porciu. · Zamestnanosť a tvorba pracovných miest Školské programy nemajú potenciál významne ovplyvňovať zamestnanosť ani tvorbu pracovných miest, s výnimkou diverzifikácie činností a spolupráce. 6.3. Vplyv na životné prostredie Možnosťou 1 sa v prípade programu podpory konzumácie ovocia v školách podporuje nákup miestnych výrobkov a zohľadňujú aspekty životného prostredia. V mnohých členských štátoch sú balenia používané na distribúciu ovocia a zeleniny opakovane použiteľné alebo aspoň recyklovateľné. Sprievodné opatrenia by mohli zahŕňať aj vzdelávanie v oblasti životného prostredia. Možnosťou 2 sa uvedené prvky posilňujú aj v prípade programu podpory konzumácie mlieka v školách. Možnosť 3 má potenciál priniesť ďalšie pozitívne vplyvy prostredníctvom obmedzenia výrobkov zaraďovaných do distribúcie. 6.4. Vplyv na rozpočet V rámci možnosti 1 zostane vplyv na rozpočet EÚ rovnaký, ako sa odhadoval v prípade reformy SPP 2020. Zásada spolufinancovania v rámci programu podpory konzumácie ovocia v školách si vyžaduje vnútroštátne príspevky, zatiaľ čo vplyv programu podpory konzumácie mlieka v školách na vnútroštátne rozpočty závisí od zapojenia členských štátov (dobrovoľné doplnenia) a súkromných príspevkov (väčšinou od rodičov). Možnosť 2 je v porovnaní so súčasným stavom rozpočtovo neutrálna a obsahuje určitú mieru neistoty, pokiaľ ide o rozpočet EÚ, pretože neexistuje celkový balík finančných prostriedkov, ktorým by sa výdavky EÚ obmedzovali. Možnosť 3 je takisto rozpočtovo neutrálna, ale príspevok EÚ sa v rámci nej obmedzuje aj v prípade mlieka. Vnútroštátne príspevky budú potrebné, ak sa členské štáty rozhodnú rozšíriť rozsah a/alebo intenzitu svojich programov. 6.5. Administratívna záťaž a zjednodušenie Pri zachovaní súčasného stavu (možnosť 1) sa počet merateľných záväzkov odhaduje na 54 povinností informovania. Celkové administratívne náklady na program podpory konzumácie ovocia v školách sa odhadujú na 1,08 milióna EUR, zatiaľ čo v prípade programu podpory konzumácie mlieka v školách je to okolo 5,27 milióna EUR. Možnosť 2 prináša značné zníženie administratívnej záťaže s možným znížením počtu povinností z 54 na 39 (30 %). Ďalšia organizačná záťaž by mohla vyplývať z povinných sprievodných opatrení aj v prípade programu podpory konzumácie mlieka v školách. Očakáva sa, že možnosť 3 bude mať isté podobné vplyvy na administratívnu záťaž ako možnosť 2, ale okrem toho má potenciál prispieť k ďalšiemu znižovaniu organizačnej záťaže vďaka užšiemu zoznamu výrobkov na distribúciu. 7. POROVNANIE MOŽNOSTÍ 7.1. Účinnosť V rámci možnosti 1 zostanú medzi uvedenými dvomi programami aj naďalej rozdiely z hľadiska ich výchovného rozmeru a následne aj dlhodobých vplyvov. Touto možnosťou sa riešia niektoré nedostatky programu podpory konzumácie ovocia v školách, ale nemá vplyv na ostatné faktory výkonnosti oboch programov, ktorá nie je optimálna. Možnosť 2 umožňuje lepšie prispievať k dosahovaniu dlhodobých cieľov programov prostredníctvom posilneného výchovného rozmeru programu podpory konzumácie mlieka v školách. Je pozitívna aj pokiaľ ide o zvýšenie synergie, ktorá je však obmedzená vzhľadom na odlišné finančné mechanizmy. Táto možnosť má však obmedzený vplyv na ďalšie nedostatky, ktoré obmedzujú priamy vplyv výdavkov a využívanie potenciálu. Možnosť 3 má najväčší potenciál na dosiahnutie stanovených cieľov v rámci nezmeneného rozpočtu, pretože sa v nej presúva zameranie súčasných školských systémov smerom k dlhodobým cieľom. Školský systém by bol schopný lepšie reagovať na problémy klesajúcej konzumácie ovocia, zeleniny a mlieka a rastúcej obezity. Umožňuje účinné riadenie, zohľadňuje flexibilitu a stanovenie priorít. Táto možnosť má potenciál zvýšiť efektívnosť distribúcie, pretože sa ňou rieši väčšina faktorov, ktoré stoja za problémami (ktorými sa toto preskúmanie mohlo zaoberať). 7.2. Efektívnosť Obmedzenými zmenami mechanizmov financovania a úrovne administratívnej záťaže v rámci možnosti 1 sa zachová nízky pomer nákladov a prínosov súvisiacich s realizáciou. Výrazné rozdiely v efektívnosti distribúcie v rámci programu podpory konzumácie ovocia v školách budú pravdepodobne pokračovať, pričom budú pretrvávať problémy obmedzujúce efektívnosť programu podpory konzumácie mlieka v školách (potenciálny účinok mŕtvej váhy). Možnosť 2 je rozpočtovo neutrálna, ale zahŕňa určitú neistotu, pokiaľ ide o financovanie programu podpory konzumácie mlieka v školách (neexistuje celkový limit finančných prostriedkov EÚ). Zníženie administratívnej záťaže zvyšuje pomer nákladov a prínosov. Distribúcia v rámci programu podpory konzumácie ovocia v školách bude však naďalej poznamenaná výraznými rozdielmi v efektívnosti (vysoká disproporcia medzi nákladmi na výrobky) a distribúcia v rámci programu podpory konzumácie mlieka v školách pokračujúcim potenciálnym účinkom mŕtvej váhy. Možnosť 3 prináša väčšiu nákladovú účinnosť s cielenou distribúciou, s nižšou administratívnou záťažou a so zmenami podmienok financovania. Očakáva sa, že cielená distribúcia v rámci obmedzeného rozpočtu prinesie maximálny vplyv. Zmenami dotácií na mlieko by sa mohol obmedziť rozsah, ale zvýšil by sa vplyv v porovnaní s vyšším pokrytím a obmedzeným vplyvom. 7.3. Súdržnosť Možnosť 1 má obmedzenejší potenciál na riešenie vyvíjajúcich sa spoločenských zmien (modelov spotreby) a poskytuje obmedzený príspevok k horizontálnym cieľom lepšej právnej regulácie a zjednodušenia. Môže mať však pozitívny prínos pre verejné zdravie (najmä nerovnosti v oblasti zdravia) zacielením a stanovením priorít prostredníctvom národných stratégií. Možnosť 2 prináša významné zjednodušenie, takže je väčším prínosom pre lepšiu právnu reguláciu a zjednodušenie. Je pozitívna aj pre ciele verejného zdravia vďaka vzdelávacím nástrojom v prípade oboch programov, ktoré prispievajú k formovaniu zdravších stravovacích návykov. Možnosť 3 má väčší ekonomický vplyv na výrobky, ktoré potrebujú propagáciu (čerstvé ovocie a zelenina a konzumné mlieko), ale menší vplyv na ostatné mliečne výrobky a spracované ovocie a zeleninu. Viac zodpovedá cieľom ochrany verejného zdravia (regulácia telesnej hmotnosti, nerovnosti v oblasti zdravia). Predstavuje aj najväčšie zjednodušenie. 8. MONITOROVANIE A HODNOTENIE Program podpory konzumácie ovocia v školách má v súčasnosti zavedený systém monitorovania a hodnotenia, ktorý by sa mohol aktualizovať a použiť ako model pre budúci systém. Monitorovanie by sa vykonávalo na základe výročných monitorovacích správ s cieľom merať okamžité výstupy a monitorovať sprievodné opatrenia. Hodnotenie by pozostávalo: – z hodnotiacich správ členských štátov po 5 rokoch od realizácie programu, – z externého celoeurópskeho hodnotenia s cieľom posúdiť celkovú účinnosť, efektivitu, súdržnosť a význam, – zo skupiny odborníkov EÚ, ktorí by poskytovali členským štátom a Komisii poradenstvo v oblasti realizácie, monitorovania a hodnotenia, – zo štúdie ukazovateľov dlhodobého vplyvu. [1] Podľa údajov Európskej asociácie výrobcov potravín Freshfel má konzumácia čerstvého ovocia a zeleniny klesajúci trend, pričom v období rokov 2005 – 2010 klesla celková konzumácia ovocia o 9,4 % a zeleniny o 10,3 %. Konzumácia čerstvého ovocia a zeleniny v roku 2011 sa znížila o 3 % v porovnaní s priemerom za predchádzajúce obdobie. Podľa údajov Eurostatu a GR AGRI sa v období rokov 2003 – 2011 odhaduje zníženie konzumácie mlieka v EÚ o 5 %. Znížila sa aj celková konzumácia mliečnych výrobkov vyjadrených v ekvivalente mlieka na obyvateľa, a to o 5 % za obdobie 10 rokov, z 302 kg na 286 kg v roku 2011, aj keď konzumácia určitých mliečnych výrobkov, napr. syrov, bola stabilná alebo sa dokonca zvýšila. [2] Osobitná správa Dvora audítorov č. 10/2011 „Je školský mliečny program a program podpory konzumácie ovocia v školách účinný?“, externé hodnotenie programu podpory konzumácie ovocia v školách (2012) a programu podpory konzumácie mlieka v školách (2013) vypracované spoločnosťami AFC Consulting Group AG a Co Concept. [3] Možnosť „žiadna politika“, vyradená na základe analýzy týkajúcej sa potreby pokračujúcich zásahov na školách; možnosť „ukončiť iba program podpory konzumácie mlieka v školách“ takisto nebola v súlade s analýzou významu pokračovania v distribúcii mlieka; možnosť „nový rámec so zameraním iba na sociálno-ekonomicky znevýhodnené skupiny“, vyradená preto, že členské štáty majú lepšie možnosti určovať ciele a priority svojich zásahov; a možnosť „nový rámec s pravidelnou distribúciou širšieho výberu poľnohospodárskych výrobkov“, vyradená na základe výsledkov verejných konzultácií, proporcionality a potenciálne vysokej záťaže pri realizácii.